section_heading: Utrka Formule 1 2020.
paragraph_text: Oko 30. kruga većina je vozača krenula na drugu promjenu guma, a najduže je čekao Hamilton. Verstappenu je u 41. krugu javljeno da pritisne Hamiltona, za slučaj da Britanac planira ostati na stazi do kraja utrke, no u 42. krugu prvak ipak odlazi u boks po novi hard. Na stazu se vratio iza Bottasa i sjajnog Leclerca koji je s jednim zaustavljanjem držao četvrto mjesto s ogromnom prednošću u odnosu na ostale. Obojicu je prošao bez većih problema do 50. kruga, usput postavivši najbrži krug utrke. Leclerc je sjajno održao gume i ostao na četvrtom mjestu s jednom promjenom guma, dok je Albon dva kruga prije kraja prestigao Strolla. Stroll i Hülkenberg završili su šesti i sedmi za Racing Point iako su do pretkraj utrke držali peto i šesto mjesto, a Hülkenberga su pozvali na kasnu promjenu guma zbog koje je izgubio mjesto od momčadskog kolege Strolla. Esteban Ocon je imao dobru utrku nakon starta na hard gumama s 14. mjesta uz samo jedno zaustavljanje u boksu, a Francuz je završio osmi ispred Norrisa u McLarenu i Daniila Kvjata u AlphaTauriju koji je pobijedio momčadskog kolegu Gaslyja iako je startao devet mjesta iza njega. Vettel je završio tek 12. za Ferrari, a Carlos Sainz je imao razočaravajuću utrku za McLaren koju je završio na 13. mjestu.<ref> [https://maxf1.net/verstappenu-pobjeda-na-70-obljetnici-hamilton-izjednacio-schumachera/ Verstappenu pobjeda na 70. obljetnici, Hamilton izjednačio Schumachera] MAXF1 Objavljeno 9. kolovoza 2020. Pristupljeno 18. listopada 2020.